የኢትዮጵያ ፕሪሚየር ሊግ 18ኛ ሳምንት ጨዋታዎች
የኢትዮጵያ ፕሪሚየር ሊግ የ18ኛ ሳምንት ሁሉም ጨዋታዎች በክልል ከተሞች ነገና ዕሁድ የሚካሄዱ ሲሆን፤ የሊጉ የሳምንቱ ትልቁ ጨዋታ አፄዎቹን ፋሲል ከተማ ከመቐለ 70 እንደርታ የሚያገናኘው ግጥሚያ ዕሁድ መጋቢት 22 ቀን በጎንደር አፄ ፋሲል ስታዲየም ከቀኑ ዘጠኝ ሰዓት ይካሄዳል። ነገ አንድ ጨዋታ ክልል ላይ ሲካሄድ፤ ወራጅ ቀጠና ላይ የሚገኝው ደደቢት በሜዳው ደቡብ ፖሊስን ከቀኑ ዘጠኝ ስዓት ያስተናግዳል። ሊጉ ዕሁድ ዕለት ቀጥሎ ሲውል ሰባት ጨዋታዎች የሚካሄዱ ሲሆን፤ ጅማ ላይ ጅማ አባ ጅፋር ከቅዱስ ጊዮርጊስ፣ አዳማ ላይ አዳማ ከተማ ከስሑል ሽረ፣ ባህር ዳር ከተማ የጣና ሞገዶቹ ከሲዳማ ቡና፣ ወላይታ ዲቻ ከሐዋሳ ከተማ፣ ወልዋሎ ዓዲግራት ዩኒቨርሲቲ ከኢትዮጵያ ቡና እንዲሁም ድሬዳዋ ላይ ድሬዳዋ ከተማ ወራጅ ቀጠና ላይ ከሚገኘው ከመከላከያ በተመሳሳይ ከቀኑ ዘጠኝ ሰዓት ላይ ጨዋታቸውን ያደርጋሉ። ፕሪሚየር ሊጉን መቐለ 70 እንደርታ በ39 ነጥብ ሲመራ፤ ሲዳማ ቡና በ31 ነጥብ ይከተላል። ቅዱስ ጊዮርጊስና ፋሲል ከነማ በእኩል 29 ነጥብ በጎል ክፍያ ተበላልጠው ሦስተኛና አራተኛ ደረጃዎችን ይዘዋል። መከላከያ፣ ስሑል ሽረ እና ደደቢት ደግሞ ከ14ኛ እስከ 16ኛያሉትን የመጨረሻዎቹን ሦስት ደረጃዎች ይዘው ወራጅ ቀጠና ውስጥ ይገኛሉ፡፡የፕሪምየር ሊጉን ኮከብ ጎል አግቢነት የመቐለ 70 እንደርታው አማኑኤል ገብረሚካኤልና የመከላከያው ምንይሉ ወንድሙ በእኩል 11 ጎል ሲመሩ፤ የሲዳማ ቡናው አዲስ ግደይ በ10 ጎል ይከተላል።አዲስ ዘመን መጋቢት 20/2011 በሶሎሞን በየነ 